Item alia quædam fœmina, Heremburgis dicta, pro anima sua, animabusque seniorum suum seu filiorum, dedit Deo, necnon sacrosanctæ Ecclesiæ, in loco qui Besua dicitur, in beati Petri Apostoli honore dicatæ, quasdam res juris sui, scilicet colonicas quattuor sitas in pago Lingonico. Quarum in villa, quæ dicitur Lu ad sanctum Martinum, tres sunt. § Has igitur tres cum servis supermanentibus jam dictæ dedit Ecclesiæ, eo pacto, ut in vita sua jure usuario eas possideret; post obitum vero suum ad illius Ecclesiæ Rectores perveniant. Alia autem colonica sita est in eodem pago, in villa quæ dicitur Fractus-mons. Hanc jam dictæ Ecclesiæ in vestitura tradidit, ut Rectores ejusdem loci teneant et possideant. Nomina vero servorum, et ancillarum his in terris degentium, hæc sunt, Stephanus et uxor ejus Deodata, et filii eorum Mainardus, Leotasius, Danucia, Ermengarius, Rainardus, Ernuicia, Mainardus, Bernardus, Fulgerius, Rotrudis, Olosma. § Has igitur cum servis et omnibus appenditiis sanctæ Ecclesiæ prædictæ, cui Domnus Guillelmus Abbas præerat, jam dicto Conventui concessit, pro his quorum superius memoriam feci, necnon pro anima Leudonis, qui ei has contulit. Signum Heremburgis, quæ fieri, et firmare præcepit. Signum Lebaldi Præsulis. Signum Adalardi Presbyteri. Signum Joannis Levitæ Signum Haymonis Levitæ. Signum Constantini. Data per manum Rannulfi Levitæ VI feria primo die mensis Januarii. Regnante Roberto Rege.